ประกาศกรมสรรพสามิต
ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขการคืนภาษีสำหรับสินค้าเครื่องดื่ม
ที่พิสูจน์ได้ว่าเสียหายหรือเสื่อมคุณภาพจนใช้การไม่ได้
พ.ศ. ๒๕๕๒[๑]
 

ด้วยเป็นการสมควรปรับปรุงประกาศกรมสรรพสามิต เรื่อง หลักเกณฑ์
วิธีการ และเงื่อนไขการคืนภาษีสำหรับสินค้าเครื่องดื่มที่พิสูจน์ได้ว่าเสียหายหรือเสื่อมคุณภาพจนใช้การไม่ได้
เพื่อให้สอดคล้องกับโครงสร้างการแบ่งส่วนราชการ
ตลอดจนเพื่อให้การปฏิบัติราชการเป็นไปด้วยความเหมาะสมและมีประสิทธิภาพ
อาศัยอำนาจตามความในมาตรา ๑๐๔ วรรคสอง แห่งพระราชบัญญัติภาษีสรรพสามิต พ.ศ. ๒๕๒๗
อธิบดีกรมสรรพสามิตกำหนดหลักเกณฑ์ วิธีการ และเงื่อนไขไว้ดังต่อไปนี้

ข้อ ๑ ให้ยกเลิกประกาศกรมสรรพสามิต เรื่อง
หลักเกณฑ์ วิธีการ
และเงื่อนไขการคืนภาษีสำหรับสินค้าเครื่องดื่มที่พิสูจน์ได้ว่าเสียหายหรือเสื่อมคุณภาพจนใช้การไม่ได้
ลงวันที่ ๓๐ ธันวาคม พ.ศ. ๒๕๔๐

ข้อ ๒ ให้ผู้ประกอบอุตสาหกรรมที่ประสงค์จะขอรับคืนภาษีสำหรับสินค้าเครื่องดื่มที่พิสูจน์ได้ว่าสินค้านั้นได้เสียหายหรือเสื่อมคุณภาพจนใช้การไม่ได้
ยื่นคำขอพร้อมทั้งให้แจ้งรายละเอียดระบุถึงสาเหตุที่สินค้าเกิดความเสียหายหรือเสื่อมคุณภาพ
ตามแบบ ภษ. 01 - 37 และแบบ ภษ. 01 - 38 ต่ออธิบดี
หรือสรรพสามิตพื้นที่ที่โรงอุตสาหกรรมนั้นตั้งอยู่
เพื่อพิจารณาสั่งอนุมัติให้ตรวจสอบและทำลายสินค้านั้น
การยื่นคำขอในแต่ละครั้งจะต้องมีสินค้าเครื่องดื่มที่ได้รับความเสียหายหรือเสื่อมคุณภาพมีมูลค่าภาษีครั้งละไม่ต่ำกว่า
๕๐,๐๐๐ บาท และไม่เกิน ๕๐๐,๐๐๐ บาท แต่ถ้าต่ำกว่า ๕๐,๐๐๐ บาท ให้ขอได้เพียงครั้งเดียวภายในหนึ่งรอบระยะเวลาบัญชีของผู้ประกอบอุตสาหกรรม
แล้วแต่กรณี

ข้อ ๓ เครื่องดื่มที่ผู้ประกอบอุตสาหกรรมจะได้รับการพิจารณาให้รับคืนภาษีที่ได้เสียไว้แล้วจะต้องเป็นเครื่องดื่ม
ดังนี้
๓.๑ เครื่องดื่มที่ภาชนะบรรจุเสียหายโดยแตกรั่ว บุบไม่เป็นรูปทรง
จนไม่สามารถนำมาใช้บริโภคได้
และต้องมีเครื่องหมายแสดงการเสียภาษีจดทะเบียนในสภาพที่ปกติ
และจะต้องติดแน่นกับภาชนะบรรจุโดยยังไม่มีการถูกเปิดแยกออกจากกัน
๓.๒ เครื่องดื่มที่เสื่อมคุณภาพ เครื่องดื่มที่หมดอายุจนไม่สามารถนำมาใช้เป็นเครื่องดื่มได้
๓.๒.๑ เครื่องดื่มที่บรรจุในภาชนะบรรจุชนิดใส เช่น ขวด
เครื่องดื่มนั้นต้องมีลักษณะสีของเครื่องดื่มเปลี่ยนแปลงไปจากเดิม คือ
จางลงหรือเข้มข้นขึ้น
๓.๒.๒ เครื่องดื่มที่บรรจุในภาชนะบรรจุชนิดทึบ เช่น กระป๋อง กล่อง
ภาชนะบรรจุนั้นต้องมีลักษณะบวม มีเครื่องดื่มซึมออกมาจากภาชนะ ภาชนะบรรจุเป็นรา
เป็นสนิม

ข้อ ๔ ให้เจ้าพนักงานสรรพสามิตดังต่อไปนี้
เป็นคณะกรรมการตรวจสอบสินค้า
ที่ขอรับคืนภาษีสำหรับสินค้าเครื่องดื่มที่พิสูจน์ได้ว่าเสียหายหรือเสื่อมคุณภาพจนใช้การไม่ได้
๔.๑ สำหรับการบริหารราชการในเขตกรุงเทพมหานคร ประกอบด้วย
(๑) ผู้อำนวยการสำนักมาตรฐานและพัฒนาการจัดเก็บภาษี ๑ หรือผู้แทน
(๒) ผู้อำนวยการสำนักงานสรรพสามิตภาคที่ ๑๐ หรือผู้แทน
(๓) สรรพสามิตพื้นที่กรุงเทพมหานคร ๑ - ๕ ที่โรงอุตสาหกรรมตั้งอยู่
หรือผู้แทน
ทั้งนี้ ผู้แทนตาม (๑) (๒) (๓) ต้องเป็นข้าราชการประเภทวิชาการ
ระดับชำนาญการหรือประเภททั่วไป ระดับชำนาญงานขึ้นไป
๔.๒ สำหรับการบริหารราชการในเขตจังหวัดอื่น ประกอบด้วย
(๑) สรรพสามิตพื้นที่ที่โรงอุตสาหกรรมนั้นตั้งอยู่ หรือผู้แทน
(๒) นักวิชาการสรรพสามิต หรือเจ้าพนักงานสรรพสามิต ปฏิบัติงานในฐานะหัวหน้าสำนักงานสรรพสามิตพื้นที่สาขาที่โรงอุตสาหกรรมตั้งอยู่
หรือผู้แทน หรือเจ้าพนักงานสรรพสามิตระดับชำนาญงานลงมา
สำนักงานสรรพสามิตพื้นที่ที่โรงอุตสาหกรรมตั้งอยู่
ในกรณีที่ไม่มีสำนักงานสรรพสามิตพื้นที่สาขา
(๓) นักวิชาการสรรพสามิต ระดับชำนาญการ นักตรวจสอบภาษี
ระดับชำนาญการหรือเจ้าพนักงานสรรพสามิต ระดับชำนาญงาน
สำนักงานสรรพสามิตพื้นที่ที่โรงอุตสาหกรรมตั้งอยู่
เมื่อคณะกรรมการตรวจสอบเครื่องดื่มที่เสียหายหรือเสื่อมคุณภาพจนใช้การไม่ได้แล้ว
ให้ทำบันทึกรายละเอียดไว้สองฉบับ มอบให้ผู้ประกอบอุตสาหกรรมหนึ่งฉบับ อีกฉบับหนึ่งมอบให้คณะกรรมการตามข้อ
๕ ดำเนินการต่อไป

ข้อ ๕ ให้เจ้าพนักงานสรรพสามิตดังต่อไปนี้
เป็นคณะกรรมการควบคุมการทำลายสำหรับสินค้าเครื่องดื่มที่เสียหายหรือเสื่อมคุณภาพจนใช้การไม่ได้
๕.๑ สำหรับการบริหารราชการในเขตกรุงเทพมหานคร ประกอบด้วย
(๑) นักวิชาการสรรพสามิต ระดับชำนาญการพิเศษ
ปฏิบัติงานในฐานะหัวหน้าส่วนมาตรฐานและพัฒนาการจัดเก็บภาษี ๓
สำนักมาตรฐานและพัฒนาการจัดเก็บภาษี ๑ หรือผู้แทน
(๒) นิติกร ระดับชำนาญการพิเศษ
ปฏิบัติงานในฐานะหัวหน้าส่วนกฎหมายและระเบียบ สำนักกฎหมาย หรือผู้แทน
(๓) นักวิชาการสรรพสามิต หรือเจ้าพนักงานสรรพสามิต
ปฏิบัติงานในฐานะหัวหน้าฝ่ายบริหารและจัดเก็บภาษี
สำนักงานสรรพสามิตพื้นที่ที่โรงอุตสาหกรรมตั้งอยู่ หรือผู้แทน
ทั้งนี้ ผู้แทนตาม (๑) (๒) (๓) ต้องเป็นข้าราชการประเภทวิชาการ
ระดับปฏิบัติการขึ้นไปหรือประเภททั่วไป ระดับชำนาญงานขึ้นไป
๕.๒ สำหรับการบริหารราชการในเขตจังหวัดอื่น ประกอบด้วย
(๑) นักวิชาการสรรพสามิต ระดับชำนาญการ ฝ่ายบริหารและจัดเก็บภาษี สำนักงานสรรพสามิตพื้นที่ที่โรงอุตสาหกรรมตั้งอยู่
หรือผู้แทน
(๒) นักวิชาการสรรพสามิต ระดับชำนาญการ
ปฏิบัติงานในฐานะหัวหน้าฝ่ายปราบปราม สำนักงานสรรพสามิตพื้นที่ที่โรงอุตสาหกรรมตั้งอยู่
หรือผู้แทน
(๓) เจ้าพนักงานสรรพสามิต ระดับปฏิบัติการขึ้นไป หรือชำนาญงานขึ้นไป สำนักงานสรรพสามิตพื้นที่ที่โรงอุตสาหกรรมตั้งอยู่

ข้อ ๖ ให้คณะกรรมการควบคุมการทำลายสำหรับสินค้าเครื่องดื่มที่เสียหายหรือเสื่อมคุณภาพจนใช้การไม่ได้
ตามข้อ ๕
ดำเนินการควบคุมการทำลายให้แล้วเสร็จและมีจำนวนครบถ้วนถูกต้องตามบันทึกของคณะกรรมการตรวจสอบสินค้าที่ขอรับคืนภาษีสำหรับสินค้าเครื่องดื่มเสียหายหรือเสื่อมคุณภาพจนใช้การไม่ได้
ตามข้อ ๔ โดยใช้วิธีการ คือ
๖.๑ เครื่องดื่ม ตามข้อ ๓.๑ ให้ทำลายโดยใช้วิธีหนึ่งวิธีใด
ดังต่อไปนี้
(๑) ใช้รถบดทำลาย
(๒) ใช้เครื่องจักรบดทำลาย
(๓) ใช้วิธีเผาไฟทำลาย
(๔) ใช้วิธีการอื่น ๆ ตามที่อธิบดีเห็นสมควร
๖.๒ เครื่องดื่ม ตามข้อ ๓.๒ ให้ทำลายโดยใช้วิธีหนึ่งวิธีใด
ดังต่อไปนี้
(๑) กรณี ๓.๒.๑
ใช้วิธีการเปิดหรือเจาะทำลายเครื่องหมายแสดงการเสียภาษีจดทะเบียน
(๒) กรณี ๓.๒.๒
หากมีการจดทะเบียนภาชนะบรรจุเป็นเครื่องหมายแสดงการเสียภาษีให้เจาะทำลายแล้วเทน้ำทิ้ง
นำภาชนะบรรจุนั้นไปเผาไฟ หรือบดทำลายโดยใช้เครื่องจักรหรือรถบดทำลาย
(๓) ใช้วิธีการอื่น ๆ ตามที่อธิบดีเห็นสมควร
เมื่อตรวจควบคุมการทำลายเครื่องดื่มที่เสียหาย
หรือเสื่อมคุณภาพจนใช้การไม่ได้เสร็จแล้วให้ทำบันทึกไว้เป็นหลักฐานสองฉบับ
มอบให้ผู้ประกอบอุตสาหกรรมหนึ่งฉบับ
อีกหนึ่งฉบับมอบให้สำนักงานสรรพสามิตพื้นที่ที่โรงอุตสาหกรรมตั้งอยู่
เพื่อเป็นหลักฐานในการตรวจสอบคืนภาษี

ข้อ ๗ ให้ผู้ประกอบอุตสาหกรรมยื่นคำขอรับคืนภาษีตามแบบ
ภษ. 01 - 39 ต่ออธิบดีหรือสรรพสามิตพื้นที่ที่โรงอุตสาหกรรมตั้งอยู่
และให้สรรพสามิตพื้นที่พิจารณาเสนออธิบดี เพื่อสั่งคืนภาษีต่อไป


ประกาศ
ณ วันที่ ๒๙ พฤษภาคม พ.ศ. ๒๕๕๒
เอกศักดิ์
โอเจริญ
รองอธิบดี
รักษาการในตำแหน่ง
ที่ปรึกษาด้านพัฒนาระบบควบคุมทางสรรพสามิต
รักษาราชการแทน
อธิบดีกรมสรรพสามิต










ปริยานุช/ผู้จัดทำ
๑๘ กันยายน
๒๕๕๕

ชาญ/ผู้ตรวจ
๒๖ กันยายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๔๐ ง/หน้า ๔๖/๑๔ กันยายน ๒๕๕๕